Nuwe reeks lok Pedrie na VSA | Netwerk24
Nuwe reeks lok Pedrie na VSA
Deur Cobus Claassen 06 Maart 2016 00:15
Die oud-Springbok Pedrie Wannenburg is die eerste Suid-Afrikaner wat gelok is om sy salaris in dollar te verdien in die VSA se nuwe rugbykompetisie.
Die 35-jarige flank, wat in 2010 Loftus Versfeld se stof van sy rugbystewels geskud het kort nadat hy die Bulle gehelp het om 'n derde Superrugby-titel te verower, gaan oor sowat twee weke in Colorado in die VSA by die Denver-span aansluit.
Die voormalige Bok-senter André Snyman is 'n lid van Denver se afrigtingspan.
PRO Rugby, die VSA se nuwe kompetisie vir beroepspanne wat deur VSA Rugby en Wêreldrugby onderskryf word, is verlede jaar in New York gestig.
Ses beroepspanne, wat gekies sal word uit die Noord-Ooste, Kalifornië en die Rocky Mountains-streek, gaan in dié liga meeding.
Wannenburg, wat eersdaags sy laaste wedstryd vir Oyonnax in die Franse Top-14-liga speel, het uit Frankryk aan Rapport gesê hy sien uit na sy swanesang in die VSA.
"Ek het 'n vyfjaar-visum en beplan om nog twee seisoene te speel. Daarna wil ek by afrigting betrokke raak. Ek glo ek het baie om te bied in 'n land waar rugby die spansport is wat die vinnigste groei."
Hy voorspel die reeks kan gou talle Suid-Afrikaanse spelers lok.
"Die belangstelling is groot. Denver kry byna daagliks e-posse van spelers en afrigters wat belang stel. In Amerika is alles immers groter en beter.
"Ek onthou hoe daar destyds twyfel was oor die Japanse kompetisie en kyk hoe gewild is dit deesdae en hoe baie Suid-Afrikaners speel daar."
Die verlange na sy Loftus-dae is soms groot, vertel die oud-Riversdaller.
"Ek dink soms met heimwee terug aan die dae toe ek voor oefeninge sonroom moes aansmeer. Ons het vandag in sneeu geoefen en jy moet soggens eers die sneeu van jou motor afskraap.
"Dit is jammer dat Suid-Afrikaanse rugby nie nou kan meeding met die geleenthede hier nie. Ek het 'n vrou en twee pragtige kinders en dit was vir ons as 'n gesin die regte besluit om hier te bly."
Wannenburg sê hy het lankal reeds daarmee vrede gemaak dat hy in 2007 die laaste van sy 20 toetse gespeel het.
Die hoop het tydelik opgevlam toe Heyneke Meyer, die vorige Bok-afrigter, hom twee seisoene gelede uit die bloute gebel het.
"Ja, ek het destyds ewe skielik weer begin droom van 'n Bok-trui. Ek gaan nie jok nie, dit sou ongelooflik gewees het om weer die Groen en Goud te dra.
"Daar kom egter 'n tyd wat jy vir die jong manne moet terugstaan. Ek kan terugkyk op 'n wonderlike loopbaan . . . en wie weet, dalk kan ek in Amerika vir oulaas uit 'n beker drink."